**ŽUPANIJA ZAGREBAČKA**

**DJEČJI VRTIĆ SVETA ANĐELA MERICI**

**VLAŠKA 75**

**10000 ZAGREB**

**KLASA: 601-02/20-01-01**

**URBROJ: 251-669-02-20-01**

**GODIŠNJE IZVJEŠĆE**

**ODGOJNO-OBRAZOVNOG RADA**

**DV SVETA ANĐELA MERICI**

**ZA**

**PEDAGOŠKU GODINU 2019./2020.**

**Zagreb, rujan 2020.g.**

****

Na temelju članka 38. Statuta Dječjeg vrtića Sveta Anđela Merici,

Zagreb, Vlaška 75,

Upravno vijeće Dječjeg vrtića je, nakon što je na Odgojiteljskom vijeću 31. kolovoza 2020.g. prihvaćeno, na sjednici održanoj

31. kolovoza 2020. g. donijelo:

# ODLUKU

kojom se usvaja Godišnje izvješće odgojno-obrazovnog rada Dječjeg vrtića

Sveta Anđela Merici,

Vlaška 75, Zagreb

za pedagošku godinu 2019./2020. g.

Ravnatelj: Predsjednik Upravnog vijeća

\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_

Blaženka Divić s. Fidelis, Ljiljanka Vračić

SADRŽAJ

1. USTROJSTVO RADA 4
2. MATERIJALNI UVJETI RADA 7
3. RAD NA NJEZI I SKRBI ZA TJELESNI RAST

DJECE I BRIZI ZA NJIHOVO ZDRAVLJE 8

1. ODGOJNO-OBRAZOVNI RAD 10
2. STRUČNO USAVRŠAVANJE DJELATNIKA 20
3. SURADNJA S RODITELJIMA 22
4. SURADNJA S DRUŠTVENIM ČIMBENICIMA

KOJI SUDJELUJU U OSTVARENJU ZADAĆA

GODIŠNJEG PLANA I PROGRAMA USTANOVE 24

ZAKLJUČAK 25

IZVJEŠĆE PSIHOLOGA 26

IZVJEŠĆE PEDAGOGINJE 27

IZVJEŠĆE O RADU LOGOPEDA 32

**1. USTROJSTVO RADA**

Dječji vrtić “Sveta Anđela Merici“ započeo je novu pedagošku godinu 1. rujna 2019. g. sa 62 upisano dijete raspoređeno u tri odgojne skupine. Od ukupnog broja djece, 20 ih odlazi u osnovnu školu, dok je jedno dijete dobilo odgodu od škole.

Radno vrijeme vrtića bilo je od 7-17 sati u dogovoru s roditeljima.

U vrtiću, za djecu čiji su roditelji bili zainteresirani, redovito se održavao tečaj stranog jezika – engleskog, u suradnji sa TUTOR-Udrugom za promicanje učenja stranih jezika.

Uz redoviti glazbeni odgoj sva su djeca tri puta tjedno imala i zborno pjevanje pod vodstvom odgojiteljice Anamarije Premuž.

U našem vrtiću smo ove godine ostvarili:

**\* ZAJEDNIČKI IZLETI I HODOČAŠĆA**

CILJ: Unaprijeđenje psihofizičkog zdravlja djece, iskušavanje socijalne kompetencije izvan sigurnog okruženja vrtića, međusobno povezivanje obitelji i uključivanje roditelja u dogojno-obrazovni proces, duhovna okrepa

ZADAĆE:

- razvijanje prirodnih oblika kretanja i cjelokupnog motoričkog razvoja djeteta

- razvijanje spoznajnih potencijala djeteta i bogaćenje dječjeg iskustva

- razvijanje djetetove pozitivne slike o sebi i emocionalne stabilnosti i radosti

- razvoj socijalne interakcije s djecom različitih dobnih skupina

- upoznati djecu i roditelje s tradicijskim imanjem

- pobuditi ekološku svijest

- zadovoljiti djetetovu znatiželju i prirodnu potrebu za istraživanjem

- omogućiti djeci iskustvo boravka na zraku u okolini koja im nije poznata

- omogućiti djetetu aktivni pristup oblicima kršćanskog života i zajedništva

- probuditi dječje čuđenje i divljenje te iskrenu i duboku radost prema Bogu Stvoritelju liturgijskim slavljenjem

- cjelovitim pristupom otvarati duhovnu dimenziju djeteta

- uključiti roditelje u širi kontekst odgojno – obrazovnog rada i vjerskog odgoja

- razviti u djeci osjećaj za tradiciju i ljubav prema Majci Božjoj

- razvijati osjećaj za obiteljsku povezanost i roditeljske kompetencije

- ponuditi roditeljima duhovnu okrepu

POSTIGNUĆA:

**28. 9. 2019. Novo Čiče**

Na izlet se odazvao lijep broj obitelji. Domaćin, gospodin Stipan, upoznao je djecu i roditelje etno kućom, starim alatima i kućnim priborom te ispričao kako se nekad živjelo u Turopolju. Zajedno smo prošetali do obližnjeg jezera gdje smo imali priliku vidjeti ribiče, labudove, putem smo vidjeli traktore i domaće životinje. Nakon zajedničkog ručak, zaigrali smo tradicionalne igre i zadržali se u dobrom raspoloženju do kasnijeg popodneva. Obitelji su imale priliku razmijeniti iskustva i stvoriti nova poznanstva.

Ciljevi i zadaće ovim izletom u potpunosti su ostvarene.

**19. 10. 2018. Misa u Gračanima**

Velik broj obitelji odazvao se proslavi u Gračanima. Na Misi slavili smo blagdan sv. Uršule, zahvalili za Dane kruha i za plodove Zemlje. Djeca su u procesiji prinijela svoje pune košarice koje je svećenik blagoslovio za kasnije blagovanje. Na svetoj Misi djeca i roditelji su aktivno sudjelovali pjesmom i molitvom. Nakon Mise prijateljice svete Anđele su nas pogostile uz radosno druženje ispred crkve.

Ciljevi i zadaće su ostvareni.

**\*KAZALIŠNE PREDSTAVE**

CILJ: Omogućiti djeci doživljaj scenskog prikaza književnog djela, radost i usvajanje vrednota putem predstava

ZADAĆE:

* pobuditi dječju maštu
* obogatiti spoznajne potencijale i dječji rječnik
* potaknuti djecu na izražavanje kroz uloge i kroz lutku
* povezivanje različitih umjetnosti
* pružiti djeci mogućnost iskustva emocija uživljavanjem u likove
* poticati djecu na kreativno izražavanje
* poticati razvoj socijalnih vještina

POSTIGNUĆA:

**25. 10. 2019. Mađioničarska predstava Joze Boze "Poželi čaroliju"**

Mađioničar svojim nastupom usmjerava pažnju djece i potiče na primjereno sudjelovanje u samoj predstavi. Pojedinu djecu uključuje kao pomoćnike, a trikovima i gestama izaziva smjeh i čuđenje kod djece. Na kreativan način djeci prenosi poruku i obogaćuje njihove spoznaje.

**18. 11. 2019. Lutkarska predstava „Glazbeni show“**

Predstava je humanitarnog karaktera i izvode je članovi udruge branitelja. Djeca su upoznala lutke marionete i kako njima baratati, te su upoznali razne instrumente i glazbena djela. Predstava je razveselila djecu i potakla na ritmičko praćenje uz pljeskanje i plesanje. Na kraju predstave djeca su mogla pobliže proučiti lutke i isprobati ih animirati.

**6. 12. 2019. odgojitelji za djecu**

Povodom blagdana svetog Nikole, odgojiteljice su za djecu svih odgojnih skupina pripremile i izvele predstavu "Zvončić svetog Nikole". Djeci je tematika vrlo bliska, a likovi privlačni. Izvedbom, odgojitelji su u djeci pobudili radost i spontano uključivanje u predstavu, te potaknuli na međusobno prihvaćanje i prijateljstvo.

**17. 12. 2019. stolno kazalište-„Božićna priča“ B. Blažević**

Pedagoginja Brankica Blažević djecu je obogatila pričom „iz kutije“. Djeca su aktivno sudjelovala u predstavi i u aktualizaciji te su pokazala usvojene spoznaje vezane uz Isusovo rođenje.

**6. 3. 2020 lutkarska predstava „Nezadovoljna patkica“ D. Totić**

Lutkarica Danijela Totić djeci je poklonila lutkarsku predstavu koja ih je potaknula na razmišljanje i izražavanjem svojih doživljaja. Nakon predstave djeca su imala priliku i sama prepričati priču uz animaciju lutaka.

**HUMANITARNE AKCIJE**

**18. 12. 2019. Humanitarna akcija**

Sestre i roditelji donatori, pripremili su kolače za prodaju. Odaziv obitelji je bio neočekivan, a prikupljenim novcem ostvaren je humanitarni cilj pomoći potrebitima.

Često smo s djecom išli na kraću šetnju s ciljem upoznavanja okolice i što duljeg boravka u prirodi. Pružali smo djeci svakodnevno dostatno vrijeme boravka na zraku te u okviru naših mogućnosti stvarali i materijalne uvjete za kvalitetniju igru na dvorištu vrtića.

Tijekom godine su nam dolazili studenti s Katoličkog bogoslovnog fakulteta u Zagrebu na ogledne aktivnosti i praksu, kao i s drugih fakulteta koji su trebali odraditi praksu volontiranja u odgojnim ustanovama. Tako smo imali studente logopedije, defektologije i ostalih pedagoško-odgojnih usmjerenja.

Zbog pandemije COVID-19, puno planiranih sadržaja nije bilo moguće ostvariti. Potres koji je pogodio grad Zagreb i okolicu, 22. ožujka 2020.g., je jako oštetio zgradu u kojoj se nalazi vrtić, Samostan sestara uršulinki. Vrtić je pogođen velikom materijalnom štetom i od tada nam je rad bio vrlo otežan. Zaposlenici vrtića, roditelji, djeca, sestre uršulinke, našli smo se u vrlo teškoj situaciji. Stručnjaci su prilikom pregleda kuću označili žutom naljepnicom kao privremeno neuporabivom. Čeka nas velika rekonstrukcija i sanacija objekta. Rad ustanove je bio prekinut od 19.03.2020.-31.05.2020.g., u početku zbog pandemije i preporuke HZJZ-a, a kasnije zbog oštećenja u potresu. U tom periodu prekida, s roditeljima smo komunicirali putem elektronske pošte. Na taj način su bili detaljno informirani o svemu. Odgojitelji su putem e-pošte roditeljima redovito slali materijale za rad s djecom kod kuće, a stručni suradnici su pripremali materijale za pomoć roditeljima kako bi se što lakše nosili s novonastalom situacijom pandemije i potresa. Vrtić je u tom iznimno teškom periodu odradio vrhunski posao. Svi smo djelovali kao tim, povezani zajedno, te smo pomagali roditeljima koliko kod smo to mogli. Od roditelja smo dobivali povratne informacije kojima su nam davali do znanja koliko im je to puno značilo, i zahvaljivali na svim poslanim materijalima koji su im pomogli u radu s djecom kod kuće. Putem e-pošte su nam slali radove i crteže djece nakon pročitane im priče, ili odigrane neke igre... i sl.

**2. MATERIJALNI UVJETI RADA**

U skladu s financijskim uvjetima vrtića trudili smo se poboljšati materijalne uvjete rada.

Tijekom godine učinjeno je slijedeće:

* nove slikovnice za djecu, stručna literatura i ostala didaktika
* kupljeni su novi ormari za sobe dnevnog boravka
* kupljena su dva radna stola za odgojitelje, i dva stolca
* na dječjem igralištu smo staru živicu zamijenili novom, i zasadili smo nove biljke i travu
* obnovili smo hodnik starije odgojne skupine i stavili nova pvc vrata

22.03.2020.g naš je vrtić stradao u potresu. Zbog toga smo morali otkazati već naručene nove elemente za djecu u Astreji, i zaustaviti planirane poslove u vidu poboljšanja materijalnih uvjeta u vrtiću. Šteta koju nam je nanio potres je velika. Očekuje nas velika rekonstrukcija i sanacija što nam je hitni prioritet.

**3. RAD NA NJEZI I SKRBI ZA TJELESNI RAST DJECE**

**I BRIZI ZA NJIHOVO ZDRAVLJE**

Skrb za zdravlje i tjelesni rast djece smo ostvarivale tijekom protekle godine:

* pravilnom ishranom vodeći brigu o kaloričnosti i raznovrsnosti prehrane, te pazeći na djecu s posebnim potrebama s obzirom na prehranu
* brižnim održavanjem higijene, te korištenjem odgovarajućih higijenskih sredstava za čišćenje
* raznovrsnim fizičkim aktivnostima djece tjelovježba, gimnastičke igre, boravak na zraku, česte šetnje
* Upućujući djecu stomatologu i logopedu
* Educirajući roditelje kako prepoznati uši u kosi djeteta i kako pravilno tretirati kosu i ukloniti uši, te suradnja i pomoć epidemiologa u suzbijanju uši
* Izvršavali smo sve preporuke HZJZ tijekom pandemije COVID-19. Iako se vrtić i sve što je u njemu redovito dezinficirao, to smo činili pojačano. Ispred ulaza u objekt smo postavili dezinfekcijsko sredstvo za ruke i dezificijensku barijeru ispred vrata. Organizirali smo vrijeme dolaska i odlaska djece iz ustanove. Djecu su odmah pri ulasku u ustanovu prala ruke sa sapunom i vodom. Poštovali smo sve preporučene mjere. Zaposlenici su mjerili temperaturu prije dolaska u vrtić i prije odlaska iz vrtića. Posebnu pažnju smo posvetili i prehrani djece kako bi u ovo vrijeme pandemije imali na meniju puno raznovrsnog voća, povrća, mliječnih proizvoda, kvalitetnog mesa... sa smanjenim unosom šećera i nezdravih masti. S djecom smo puno provodili vrijeme vani. Redovito smo vodili evidenciju o zdravstvenom stanju djeteta i pravovremeno obaviještavali roditelje kada smo primijetili znakove prehlade, ili druge bolesti. Prostorije smo redovito prozračivali, dezinficirali igračke, redovito mijenjali i prali dječju posteljinu. Uklonili smo sve igračke koje se ne mogu dezinficirati kako ne bi ugrozili zdravlje djece i zaposlenika.

***DJECA S POSEBNIM POTREBAMA***

Smetnje vida: 4

Tjelesno oštećenje i kronične bolesti: 1

Govorni poremećaji: 21

Alergije: 1

Teškoće u motorici: 0

Usporeniji spoznajni razvoj: 2

Agresivno ponašanje: 0

Povučenost: 1

Emocionalno neprilagođena djeca: 1

Ostalo: 3

Samohrane majke: 0

Teška obiteljska situacija: 1

Zlostavljana djeca: 0

Druga stresna stanja: 0

Prehlade i znakove zdravstvenih smetnji odgojiteljice su odmah javile roditeljima koji su sukladno pravilima intervenirali izdvajanjem oboljele djece iz vrtićke sredine, a prema potrebi i Epidemiološku službu.

***UČESTALOST OBOLJENJA U VRTIĆU***

Respiratorne: 35%

Zarazne: 15%

Bolesti probavnog sustava: 40%

Povrede: 10%

**4. ODGOJNO-OBRAZOVNI RAD**

I ove pedagoške godine smo odgojiteljima/cama priredili evaluacijski upitnik kojim smo željeli provjeriti u kojoj su mjeri provedene zadaće odgojno obrazovnog rada, koliko su zadovoljni svojim radom i u kojim segmentima primjećuju potrebu za promjenom ili dodatnim usavršavanjem osobnih znanja i vještina.

Pitanja se odnose na zadaće koje smo provodili u ovoj pedagoškoj godini.

OPĆE ZADAĆE

1. U tablici se nalaze tvrdnje koje su povezane s provedbom općih zadaća. Molimo Vas da kraj svake tvrdnje zaokružite broj koji Vam najbolje odgovara.

1 – uopće se ne slažem

2 – djelomično se ne slažem

3 – djelomično se slažem

4 – u potpunosti se slažem

|  |  |  |  |  |  |  |
| --- | --- | --- | --- | --- | --- | --- |
|  | TVRDNJA |  |  |  |  |  |
| 1. | Uspjela sam zadovoljiti primarne potrebe djeteta. | 1 | 2 | 3 | 4 | 4,0 |
| 2. | Vidim pozitivne pomake u razvoju grube i fine motorike kod djece u skupini, a u funkciji redovite tjelovježbe, sata tjelesnog vježbanja i boravka na zraku | 1 | 2 | 3 | 4 | 4,0 |
| 3. | Osigurala sam različite podražaje i sadržaje za poticanje kognitivnog razvoja djece. | 1 | 2 | 3 | 4 | 3,5 |
| 4. | Uspješno sam provela program predškole. (*za one koji ga provode*) | 1 | 2 | 3 | 4 | 3,7 |
| 5. | Koristila sam emocionalnu komponentu u komunikaciji s djecom (reflektiranje osjećaja, modeliranje, učenje empatije). | 1 | 2 | 3 | 4 | 4,0 |
| 6. | Učila sam djecu nenasilne načine rješavanja sukoba. | 1 | 2 | 3 | 4 | 4,0 |
| 7. | Aktivno sam razvijala duhovnu dimenziju djeteta kroz Program katoličkog vjerskog odgoja. | 1 | 2 | 3 | 4 | 3,7 |
| 8. | Zadovoljna sam svojim vještinama timske suradljivosti u odgojno obrazovnom procesu. | 1 | 2 | 3 | 4 | 4,0 |
| 9. | Zadovoljna sam svojim doprinosom u suradnji s roditeljima. | 1 | 2 | 3 | 4 | 3,7 |
| 10. | Zadovoljna sam doprinosom roditelja u radu skupine. | 1 | 2 | 3 | 4 | 3,7 |
| 11. | Zadovoljna sam osobnim duhovnim razvojem odgojitelja u vjeri. | 1 | 2 | 3 | 4 | 3,7 |
| 12. | Zadovoljna sam osobnim i profesionalnim postignućem u protekloj pedagoškoj godini. | 1 | 2 | 3 | 4 | 3,5 |
| 13. | Informacije koje sam dobila ISU će mi koristiti u radu. | 1 | 2 | 3 | 4 | 4,0 |
| 14. | Zadovoljna sam unapređivanjem različitih oblika dokumentiranja odgojno-obrazovnog procesa (pedagoška dokumentacija, fotografije, videozapisi, razvojne mape.) | 1 | 2 | 3 | 4 | 3,0 |
|  | PROSJEČNA ZBIRNA OCJENA |  |  |  |  | 3,4 |

1. Procijenite koliko su specifični uvjeti života (Covid-19) utjecali na provedbu zadaća:

1. uopće nisu utjecali

2. u manjoj mjeri su utjecali

3. u većoj mjeri su utjecali

1. Opće zadaće

1 2 3

1. Posebna zadaća

1 2 3

1. Procijenite razinu svog zadovoljstva radom na daljinu s djecom i roditeljima (oblikovanjem materijala, komunikacijom s roditeljima, vremenom koje ste uložili i dobivenim povratnim informacijama).

1 – potpuno nezadovoljna

2 – djelomično nezadovoljna

1 2 3,5 4 4

3 – djelomično zadovoljna

4 – u potpunosti zadovoljna

Prosječna ocjena: 3,5

1. Nabrojite načine na koje ste osigurale dječje stimulativno okruženje (u unutrašnjosti vrtića kao i na vanjskom prostoru igrališta) kako bi se maksimalno razvijali njegovi individualni potencijali.

Obogaćivanjem kutića prema preferencijama djece, mijenjanjem poticaja i prostora u kojem boravimo, zajedničkim aktivnostima s djecom i roditeljima, aktivnostima formiranima prema dječjim individualnim interesima, kroz razne problemske zadatke i igre koje su djecu poticale na aktiviranje njihove kreativnosti i dublje promišljanje o mogućim rješenjima. Na vanjskom prostoru djeci su uvijek bili ponuđeni razni materijali i alati za manipuliranje pijeskom, zemljom, raznim plodinama, lišćem, vodom uz što se njihovo istraživanje razvijalo u raznim pravcima. Osim toga, naše je dvorište obnovljeno i obogaćeno raznim spravama za kvalitetniji fizički razvoj, osobito razvoj grube motorike i u tom su području djeca i pokazala najveći napredak.

1. Koliko ste imali djece u odgojnoj skupini s teškoćama govorno jezičnog razvoja? 21 u sve 3 odgojne skupine
2. Navedite načine na koje ste poticali govorno jezični razvoj (posebice kod djece koja imaju teškoće)?

Govorno jezični razvoj poticali smo kroz vlastiti govorni model, kroz razne govorno jezične igre koje su djeca jako voljela pa smo ih zaista često koristili, kroz čitanje priča: bajki, basni, poezije; najviše su voljeli igre s riječima koje se rimuju pa smo i to često igrali, kroz lutkarske predstave i stolna kazališta čiji su sadržaj djeca rado kopirala u vlastitoj igri...

1. Navedite neka prosocijalna ponašanja koja ste u ovoj pedagoškoj godini posebno razvijali kod djece.

Osobito smo poticali: dijeljenje s drugima, suradnju, pomaganje, tješenje te brigu o drugima (altruizam, emocionalna empatija, samopoštovanje).

1. Navedite naziv Vaše teme individualnog stručnog usavršavanja:

* „Poštovanje i ekologija**“**
* „Razvoj ekološke osjetljivosti i važnosti očuvanja prirode kod djece predškolske dobi“
* "Utjecaj zdravog okoliša na cjeloviti razvoj djeteta“
* „Razvijanje ekološke svijesti kroz promatranje, eksperimentiranje i izgrađivanje sposobnosti praktičnog djelovanja“
* „Ekologija u odgojno-obrazovnom procesu“
* „Ekologija duše po uzoru na Evanđelje i karizmu svete Anđele Merici“

1. Na koji način ste dobivena znanja primijenili u odgojno obrazovnom radu?

* U potrazi za vlastitom literaturom, nailazili smo na mnoštvo mogućih aktivnosti s djecom koje u prijašnjem radu još nismo proveli pa je sada bila idealna prilika, a i djeca su bila vrlo otvorena za aktivnosti te tematike pa smo često ekologiju provlačili kroz sve aspekte rada. Najviše žalimo za mjesecima koji su idealni za provođenje ekoloških aktivnosti na otvorenom, a nismo bili u mogućnosti raditi.
* u direktnom radu s djecom i u suradnji s roditeljima.

1. Koja ste specifična znanja i vještine (primjerice poznavanje računalnih alata, nove znanstvene spoznaje, tehnike rada s djecom i sl.) razvili kod sebe tijekom rada na daljinu?

* S većinom smo i prije bili upoznati jer nam je rad na računalu blizak, ali smo svakako zaključili da nam takav rad nikako ne odgovara (bez osobnog kontakta, provođenje velikog broja sati pred računalom, praktički vraćanje na frontalni rad...) makar nam je drago da smo i barem tako uspjeli održati komunikaciju s roditeljima i djecom.

1. PITANJE ZA PRIPRAVNIKE: navedite područja s kojima ste bili zadovoljni i teškoće s kojima ste se susreli za vrijeme pripravničkog staža.

* Kvaliteta odnosa sa djecom
* Izgrađivanje pozitivnog autoriteta u skupini
* Postignuća na glazbenom polju
* Poboljšati individualizaciju pristupa

POSEBNA ZADAĆA

*Učenje djeteta odgovornom ponašanju prema životnoj okolini te razvoj ekološke svijesti koja se odnosi na očuvanje okoline, materijalnih dobara, a napose građenje i očuvanje dobrih odnosa među ljudima i njihovog utjecaja na okoliš.*

1. Koje ste sklopove aktivnosti provodili u odnosu na posebnu zadaću?

* Sklop aktivnosti "Ekologija u vrtiću" i gostovanje kazališta u našem vrtiću s predstavom ekološke tematike na koje smo nastavili s pripadajućim aktivnostima, sklopovi aktivnosti za Dan planeta Zemlje koje smo i ranije krenuli provoditi, a kasnije ih nismo mogli nastaviti zbog korone; izlet s obiteljima u eko selo, stvaranje svijeta; pozitivna slika o sebi; pravila skupine i vrtića; upoznavanje godišnjih doba i karakteristika; sadnja biljaka i njega; recikliranje- spremnici i razvrstavanje otpada; od gusjenice do leptira
* **DANI KRUHA- LISTOPAD, 2019.**

CILJ*:*Upoznati djecu s nastankom kruha, pobuditi zahvalnost i vrednovanje dara kruha ZADAĆE:

* razvijati sposobnost uočavanja i zaključivanja
* primjenjivati stečena znanja u svakidašnjem životu
* razvijati kreativnost i izražavanje (verbalno, likovno, glazbeno)
* razvijati znatiželju i želju za novim spoznajama
* razvoj fine motorike šake
* razvoj dječje kompetencije
* razvoj taktilne percepcije, stjecanje iskustva dodirom
* razvoj percepcije mirisa, stjecanje iskustva njuhom
* razvoj duhovne dimenzije djeteta i poticanje spontanog izražavanja u molitvi

POSTIGNUĆA:

Sklopom aktivnosti kroz književno-umjetničke, glazbene, likovne, istraživačko-spoznajne, životno-praktične i vjerske aktivnosti, djeca su imala mogućnost upoznati put od zrna pšenice do pečenog kruha. Aktivnosti su povezivane i nadopunjavane svakim danom, a okrunjene zajedničkim Euharistijskim slavljem.

* **JESENSKI SKLOP**

CILJ: Upoznati djecu s godišnjim dobom jeseni i njenim plodovima

ZADACI:

- Razvijati spoznajne potencijale kod djece

- buditi radoznalost i želju za novim spoznajama

- omogućiti djeci nove doživljaje - likovne, glazbene, scenske

- poticati duhovnu dimenziju djece kroz zahvalnost za plodove jeseni

- bogatiti dječji rječnik i poticati verbalnu komunikaciju

- poticati djecu na izražavanje i kreativnost

POSTIGNUĆA:

Djeca su u dužem vremenskom periodu imala mogućnost kroz različite vrste aktivnosti upoznavati jesen kao godišnje doba koje nam donosi mnogo plodova i priprema nas za zimu. Također su imali mogućnost upoznati različito voće, povrće, izraziti se glazbeno i likovno, te upoznati različita književna djela primjerena dobi. U ovom sklopu upoznali su osnovne boje i prebrojavanje do broja tri. Kroz vjerske aktivnosti upoznali su Boga Stvoritelja i izrazili zahvalnost na svemu stvorenome.

* **DOŠAŠĆE**

CILJ: Kvalitetno pripremiti djecu za blagdan Isusovog rođenja

ZADAĆE:

- upoznati djecu s novim razdobljem u crkvenoj godini

- njegovati i poticati duhovnu dimenziju djeteta

- razvijati osjećaj zajedništva i pripadnosti

- približiti djeci biblijske događaje

- razvijati dječju kreativnost i izražavanje

- bogatiti dječji rječnik i poticati komunikaciju

- upoznati djecu s različitim oblicima molitve (spontane, recitirane molitve, pjesma)

- uključiti roditelje u vjerke aktivnosti i potaknuti na suradnju

POSTIGNUĆA:

U vrijeme Došašća kroz različite vrste aktivnosti pripremali smo se za radosni blagdan Božića. U molitvu smo uključili cijele obitelji što je pobuđivalo kod djece i roditelja novi oblik zajedništva, povezanosti i pripadnosti, te je ostvarena suradnja u vjerskom odgoju. Posebna radost bila je radionica u obliku otvorenih vrata.

* **Sklop aktivnosti-EMOCIJE (kroz duže razdoblje)**

CILJ: upoznati djecu s osnovnim emocijama i kako ih prihvatljivo iskazivati

ZADAĆE:

- obogatiti dječju spoznaju upoznavanjem i imenovanjem osnovnih emocija (radost, tuga, ljutnja, strah)

- upoznati djecu s poželjnim iskazivanjem vlastitih emocija

- omogućiti djeci uvježbavanje prosocijalnog ponašanja

- razvijati empatiju kod djece

POSTIGNUĆA:

Djeca su upoznala i usvojila prepoznavanje i imenovanje osnovnih emocija. Kroz svakodnevne situacije uvježbavaju prosocijalna ponašanja. Djeca su često pokazala empatiju prema vršnjacima i povremeno se međusobno ohrabrivala, tješila i djelila radosti.

* **SVETA ANĐELA I DAN VRTIĆA - 27.siječnja 2020.-slavlje 31.1.2020.**

CILJ: Njegovati i razvijati religioznu dimenziju djeteta. Upoznavanje i približavanje svete Anđele Merici kao osobe i kao svetice.

ZADAĆE:

- zadovoljiti djetetovu potrebu za pripadanjem i za ljubavlju te na temelju tog iskustva upućivati ga na odnos, susret i autentično približavanje Bogu;

- omogućiti djetetu da metodom igre doživljava i upoznaje temeljne poruke Evanđelja po primjeru svete Anđele

- uvoditi dijete u prijateljsku komunikaciju s Bogom putem osobnoga molitvenog izričaja

- razvijanje osjećaja povjerenja, zahvalnosti, darivanja, suosjećanja i suradnje s bližnjima

- omogućiti djetetu da se susretne s pozitivnim uzorima u životu svoje uže i šire okoline, koji ostvaruju ljudske i kršćanske vrednote, s ciljem integracije i ispravnog poistovjećivanja

- omogućiti djeci identifikaciju sa svecima u djelima dobrote i ljubavi

POSTIGNUĆA:

Djeca su kroz različite vrste aktivnosti upoznala crtice iz života svete Anđele što im je približilo sveticu i potaknulo djecu na življenje vrednota. Čitanje stripa i slikovnice obogatilo je rječnik i potaknulo djecu na uživljavanje u pozitivan primjer svetice. Likovnim i glazbenim izražavanjem djeca su izrazila doživljeno. Poseban doživljaj bila je aktivnost s roditeljima kao i zajedničko Euharistijsko slavlje u kojoj su djeca konkretno doživjela povezanost vrtića i obitelji.

1. Koje ste projekte u odnosu na posebnu zadaću proveli?

* Očuvanje okoliša
* "Otpad nije smeće", ali projekt nije realiziran zbog situacije s pandemijom.

1. Koji dio odgojno obrazovnog procesa ste organizirali u prirodi, molimo Vas da ga kratko opišete.

* Od planiranih izleta, realiziran je obiteljski izlet u eko selo Novo Čiče gdje su djeca upoznala tradicionalne kuće i gradnju, alate, instrumente, igre, neke domaće životinje*.*
* Na otvorenom realizirana je aktivnost očuvanja okoliša i sadnja biljaka.

1. Na koje ste načine uključivali roditelje u razvoj ekološke svijesti kod djeteta?

Roditelji su sudjelovali u provedbi nekih aktivnosti na način da su zajedno s djecom skupljali plodove jeseni, obogaćivali naše kutiće materijalima potrebnim za provedbu ekoloških aktivnosti, dajući im ideje za slikovnice ekološke tematike koje bi mogli zajedno pročitati kod kuće i kroz radionice izrade dekoracija od recikliranog i neoblikovanog materijala.

1. Kako ste djecu upoznali sa svecima koji su povezani s prirodom? Izdvojite neke aktivnosti i korištene tehnike.

Upoznavali smo ih kroz vjerske i ekološke aktivnosti, osobito sa sv. Franjom. Djeca su mogla izraditi kućice za ptičice, naslikati trenutak koji ih se najviše dojmio, mogli su se izraziti kroz glumu i uprizorenje situacija iz života sv. Franje o kojima smo čitali...

1. Na koji ste način uključili lokalnu zajednicu u realizaciju posebne zadaće?

Nismo imala prilike uključiti lokalnu zajednicu... Planirana je suradnja s Policijskom stanicom i Crvenim križem, no zbog prekida rada uzrokovanog potresom i Covid-19 prijetnjom, suradnja nije ostvarena.

1. Gdje je bila vidljiva povezanost u Vašem radu između posebne zadaće i zadaća programa Katoličkog vjerskog odgoja djece rane i predškolske dobi?

Bila je vidljiva u svim aspektima jer smatramo da je katolički odgoj ne samo usko vezan uz brigu za prirodu i sve pojedince koji u toj prirodi žive, već i neodvojiv od njega. Pokušali smo tu misao, da je dobrota univerzalna, prenijeti na djecu kroz sve aktivnosti: brigu za životinje, za biljke i ljude, a sve u odnosu ljubavi prema Bogu, odnosno Božlje ljubavi prema nama.

1. Koje su vještine i znanja u kontekstu ekološke osviještenosti djeca dobila?

* Dobila su znanja da je Bog sve to dobro smislio i da je svaka životinja i biljka dar nama ljudima i da smo odgovorni brinuti o našoj Zemlji, a ne je iskorištavati, s naglaskom na vrste koje izumiru uglavnom zbog utjecaja čovjeka.
* Dobila su vještinu štednje vode i očuvanja prirodnih resursa, sađenja cvijeća i sijanja sjemena..
* Naučili su što znači da otpad nije smeće i zašto je važno odvajati ga i što znači pojam *recikriranje.* Osvjestili su da je bacanje otpada po ulicama neprihvatljivo i ekološki iznimno loše i ružno.

Budući da katolički vrtići njeguju zajedništvo i vrijednosti iz svojih kurikuluma i zadaće u Godišnjem planu i programu su iste.

U nastavku teksta možemo vidjeti zbirnu procjenu zadovoljstva odgojitelja/ca realizacijom istih- s posebnim osvrtom na specifičnost uvjeta i načina na koje su se realizirale (Covid 19).

U procjeni su sudjelovali slijedeći vrtići: Marija Petković, Sunčev sjaj-Nazaret, Blažena Hozana, Sveti Josip, Sveti Franjo, Brat Sunce, Jordanovac, Sveta Anđela Merici i Sveti Vinko.


1. Procijenite koliko su specifični uvjeti života (Covid-19) utjecali na provedbu zadaća:

1.uopće nisu utjecali


2.u manjoj mjeri su utjecali


3.u većoj mjeri su utjecali

1. Opće zadaće



1. Posebna zadaća






1. Procijenite razinu svog zadovoljstva radom na daljinu s djecom i roditeljima (oblikovanjem materijala, komunikacijom s roditeljima, vremenom koje ste uložili i dobivenim povratnim informacijama).

1 – potpuno nezadovoljna

2 – djelomično nezadovoljna

3 – djelomično zadovoljna

4 – u potpunosti zadovoljna



Rezultati govore o tome da u slučaju ponovnog istog scenarija sa epidemiološkom slikom vrtići trebaju razviti sistem podrške i drugačije planiranje stručnog usavršavanja, kako bi odgojitelji stekli više vještina za rad na daljinu.

**VREDNOVANJE PROGRAMA VJERKOG ODGOJA**

CILJ: razvijati duhovnu dimenziju djeteta

ZADAĆE:

- zadovoljiti dječju potrebu za ljubavlju

- upoznati djecu s Bogom Stvoriteljem

- pobuditi u djece osjećaj zahvalnosti

- upoznati djecu s biblijskim tekstovima

- poticati spontani molitveni izričaj djece

- upoznati djecu s primjerima svetaca

- pobuđivati pozitivne osjećaje kroz vjerske sadržaje i aktivnosti (pripadnost, prihvaćanje, ljubav, radost, empatiju i drugo)

- poticati suradnju i zajedništvo na području skupine, vrtića, obitelji, Crkve

POSTIGNUĆA:

Vjerskim aktivnostima slijedili smo liturgijsku godinu i obilježavali važnije događaje i blagdane. Djeca su ostvarila odnos s Bogom i u spontanim molitvama često zahvaljivala i pokazivala povjerenje prema Bogu, osobito prema Isusu. Djeca vrlo rado posjećuju kapelicu i pjevaju vjerske dječje pjesme, te sudjeluju na Euharistijskim slavljima. Upoznajući primjere svetaca bliskih djeci, a posebno zaštitnice vrtića, djeca pokazuju želju za kvalitetom odnosa i življenje vrednota primjereno njihovoj dobi. Neka djeca se osobito ističu u ovom području, što je pokazatelj da se iste vrednote žive u obitelji. Uključivanje roditelja u vjerski odgoj omogućilo je stvaranje dubljeg povjerenja i otvorenosti roditelja, te povezivanje obitelji. Zajednička Euharistijska slavlja jačala su međusobno uvažavanje i doprinjela zajedničkoj izgradnji kulture vrtića.

**SPECIFIČNO RAZDOBLJE UZROKOVANO UGROZOM CORONA VIRUSOM I POTRESOM**

Ožujak-lipanj, 2020.

U ovoj pedagoškoj godini pogodile su nas dvije izvanredne situacije koje su uvelike utjecale na rad vrtića. Nakon pojave pandemije i ugroze od zaraze covid-19 virusom, te uvedenih mjera HZJZ kao zaštite od zaraze, naš vrtić je prekinuo direktan rad s djecom 19. ožujka 2020. Uveden je rad na daljinu i uspostavljena komunikacija s roditeljima i djecom putem elektroničke pošte.

U razornom potresu, 22. ožujka 2020. vrtić je pretrpio veću štetu. S obzirom na okolnosti, nastavljen je rad na daljinu.

Nakon prestanka mjera obavezne izolacije, vrtić je nastavio rad u jednom dijelu objekta koji je ostao neoštećen i procijenjen je sigurnim za boravak djece u njemu, uz obavezno pridržavanje epidemioloških mjera propisanih od stožera i HZJZ. Ovo je samo mali dio podrške roditelja koje su nam uputili nakon potresa:

*„Drage naše časne sestre i tete,*

*neizmjerno nam je puno značilo kada smo pročitali da ste dobro!*

*Mislimo na vas sve. Nosimo vas u srcima i imamo u molitvi.*

*Gabriela jedva čeka da vidi tete i prijatelje!*

*Lara i Gabriela šalju kostolomeće snažne zagrljaje i poljupce!*

*Pozdravljamo vas puno.*

*Lara, Gabriela, Krešo i Anka“*

*„Drage tete,*

*Juliji doista već nedostajete, osjeća da je odlazak u vrtić dio našeg normalnog života a kojeg trenutno ne živimo. To je pomalo pokazala i na slikama koje je crtala potaknuta vašim pričama i aktivnostima koje ste slale. Hvala vam na tome! I neku drugu djecu smo razveselili vašim pričama, slikama i bojankama, jer nisu svi tako brižni kao vi! Nama, našoj obitelji, koja se još uvijek nije vratila kući puno su posljednjih dana značile vaše utješne i poticajne riječi. Sretan Uskrs vam želim i svi zajedno ćemo se moliti da smo ponovno zajedno!*

*Veliki zagrljaj od Julije i njezine obitelji“*

**VREDNOVANJE PROGRAMA PREDŠKOLE**

Program predškole provodio se svakodnevno kroz odgojno – obrazovni rad u skupini uz odgojitelje te kroz individualni rad koji je provodila s. Blaženka Divić.

S ciljem ostvarenja uspješne suradnje i partnerskog odnosa na početku pedagoške godine roditelji su putem roditeljskog sastanka bili upoznati s trajanjem i načinom rada programa predškole. Roditelji su se uključivali u izlete, proslave te zajednička druženja povodom obilježavanja blagdana i važnijih društvenih događanja.

Program se provodio u prostoru opremljenom potrebnom opremom za provođenje programa predškole, u kojemu su odgojitelji poticali osobni potencijal i cjelovit razvoj djeteta koji se odnosi na njegove tjelesne, komunikacijske, emocionalne, socijalne, stvaralačke i spoznajne mogućnosti.

Prostor je bio opremljen sredstvima koja su djeci omogućavala samostalno istraživanje, uočavanje i zaključivanje te oblikovan prema centrima aktivnosti koji su omogućavali različite vrste aktivnosti i iskustva. U centru početnog čitanja i pisanja nalazile su se slikovnice, sadržaji iz dječje literature, slovarice, oblici slova, radni listovi, papiri, olovke te različiti pedagoški neoblikovani materijali kojima se omogućavala stalna kreativnost djece.

Program predškole bio je usmjeren na: unaprjeđivanje komunikacije na materinjem jeziku, poticanje djece da razumiju i prihvate buduće školske obaveze, poticanje spontanog ponašanja i izražavanje osobnih potreba te unaprjeđivanje matematičke, digitalne, socijalne i građanske kompetencije.

Sadržaj, programske zadaće i organizacija provedbe programa predškole omogućili su zadovoljavanje svih djetetovih potreba, a posebno potreba za pripadnošću, sigurnošću, samopoštovanjem, poštovanjem drugih osoba, ljubavlju te samoostvarenjem osobnih potencijala.

Svakom djetetu kroz program predškole osigurali su se uvjeti za razvijanje i unaprjeđivanje vještina, navika i kompetencija te stjecanje spoznaja koji će mu pomoći u prilagodbi na nove uvjete života, rasta i razvoja u školskom okruženju. Poticale su se komunikacijske vještine potrebne za nove oblike učenja kroz razne grafomotoričke, likovne, književno – umjetničke, vjerske, istraživačko – spoznajne, društveno – zabavne, životno – praktične aktivnosti te kroz različite igre.

**5. STRUČNO USAVRŠAVANJE DJELATNIKA**

Tijekom pedagoške godine ostvarili smo dio planiranog stručnog usavršavanja djelatnika. Planirani stručni skupovi u ožujku i svibnju su, na žalost, zbog pandemije Covid-19 morali biti otkazani.

|  |  |
| --- | --- |
| Listopad | Prezentiranje zadaća odgojnog plana i programa, pedagozi |
| Studeni | Jesenska katehetska škola  NKU HBK i AZOO |
| Prosinac | Novi metodički pristupi u vjerskom odgoju, blagdan Božića, s. Ružica |
| Siječanj | Lutke od prirodnih materijala, studio Kvak |
| Ožujak | Stručni skup katoličkih vrtića RH, HUVRP |
| Svibanj | Valorizacija rada,stručni suradnici, psiholozi |

TEME INDIVIDUALNOG STRUČNOG USAVRŠAVANJA:

ANAMARIJA PREMUŽ: „Poštovanje i ekologija**“**

PAULA BARBARIĆ: „Razvoj ekološke osjetljivosti i važnosti očuvanja prirode kod djece predškolske dobi“

ZORICA ADŽAGA: "Utjecaj zdravog okoliša na cjeloviti razvoj djeteta“

ANA EĆIMOVIĆ: „Razvijanje ekološke svijesti kroz promatranje, eksperimentiranje i izgrađivanje sposobnosti praktičnog djelovanja“

HELENA BOGDANOVIĆ „Ekologija u odgojno-obrazovnom procesu“

BLAŽENKA DIVIĆ: „Ekologija duše po uzoru na Evanđelje i karizmu svete Anđele Merici“

Stručno usavršavanje na razini Ustanove će se odvijati svaki mjesec, i to na neiscrpne teme Anđeline pedagogije po kojoj je vrtić Sveta Anđela Merici kao takav prepoznatljiv i privlačan. Za njegovo provođenje i realizaciju je odgovorna s. Elvira Krišto, sestra koja je od Osnivača dobila misiju: „Formaciju naših odgojiteljica u duhu svete Anđele Merici“.

TEMA FORMACJE ODGOJITELJICA U DUHU SV. ANĐELE

/ Pedagoška godina 2019/20 /

„INDIVIDUALNI PRISTUP PREMA SAVJETIMA SVETE ANĐELE“

Cilj:

* pronalaziti nadahnuće u savjetima svete Anđele za strpljivu ljubav u individualnom pristupu svakoj osobi /djetetu, roditelju, kolegici i suradnici u odgoju/

Zadaci:

* ostvarivati odnose ljubavi i slobode, čovječnosti i ljubaznosti, cijeneći svaku osobu u njezinoj originalnosti
* stvarati ozračje radosti, prijateljstva, zajedništva i mira

Sv. Anđela, utemeljiteljica Družbe sv. Uršule, razvila je sa svojim duhovnim kćerima bitne elemente pedagogije u 16. stoljeću koji su kroz cijelu povijest pa do danas suvremeni.

Osobito se ističe:

* individualni pristup svakoj osobi
* poštivanje cjelovitosti i slobode svake osobe
* važnost kvalitetnih odnosa i komunikacije
* strpljiva ljubav, ljubaznost i čovječnost
* širenje mira, sloge i prijateljstva
* stvaranje radosnog ozračja i povjerenja u obitelji i u odgojnoj ustanovi
* nada koja je otvorena novosti života i potrebnim promjenama

**Važnost formacije odgojitelja u duhu pedagogije sv. Anđele**

Za osnivača DV „Sv. Anđela Merici“ koji ima geslo savjet sv. Anđele: „Budite povezani vezom ljubavi“, jako je važna formacija odgojitelja prema odgojnoj metodi sv. Anđele, a to je strpljiva ljubav.

Da bi odgojni proces djece pogodovao njihovom rastu i razvoju na svim područjima važna je suradnja i sklad među odgojiteljima i ravnateljicom. Njihov individualni pristup svakom djetetu treba biti izraz ljubavi i poštovanja, ljubaznosti i strpljivosti u stilu sv. Anđele. Tako se ostvaruje cjelovit odgoj u ozračju radosti i mira koji pogoduju rastu samopouzdanja i stvaralaštva svakoga djeteta.

Obiteljsko ozračje u vrtiću motivira roditelje na suradnju s odgojiteljima i s ravnateljicom. Roditeljima se pruža mogućnost upoznavanja pedagogije sv. Anđele na roditeljskim sastancima na kojima oni aktivno sudjeluju, kao i na zajedničkim slavljima i druženjima. U takvom ozračju djeca rastu u toplini prijateljskih susreta sa svojim vršnjacima iz vrtića. Zahvaljujući primjeni Anđeline pedagogije vrtić ostvaruje smisao svoga postojanja, te je otvoren budućnosti do koje je osnivaču jako stalo zbog katoličkog odgoja.

**6. SURADNJA S RODITELJIMA**

Suradnja s roditeljima očitovala se kroz sveobuhvatnu uključenost roditelja uživot vrtića, pravovremeno ih informirajući o stručnim, programskim i svim bitnim komponentama življenja djece u vrtićkom okruženju kroz: obiteljske izlete, druženja, informativnih sastanaka, komunikacijskih sastanaka, pedagoško-psiholoških radionica, humanitarne akcije, razne prigodne radionice, duhovne obnove, euharistijska slavlja…

Bila je prisutna i uzajamna razmjena zapažanja i obavijesti o djetetovim potrebama i razvojnim mogućnostima ili eventualno posebnim potrebama provodila se individualnim razgovorima na inicijativu roditelja, odgojitelja ili stručnih suradnika.

CILJ:Građenje odnosa i unapređivanje partnerstva između ustanove i obiteljskog doma

ZADAĆE:

- prezentiranje programa roditeljima

- definiranje zadaća vjerskog odgoja

- zajednička izgradnja kulture vrtića kroz kvalitetnu komunikaciju

- međusobno uvažavanje i izgradnja znanja i vještina

- praćenje napretka djeteta

- uključivanje roditelja u realizaciju odgojno-obrazovnog procesa i zadaća

- jačanje suodgovornosti roditelja u odgojnom procesu te jačanje duhovne dimenzije roditelja

POSTIGNUĆA

**18. 9. 2019. Roditeljski sastanak**

Roditelji su upoznati s odgojno-obrazovnim programom i zadaćama postavljenim za ovu pedagošku godinu. Roditelji pokazuju otvorenost za suradnju i interes za zajednička slavlja, izlete i radionice.

**Listopad, 2019. e-pošta**

Roditelji su obaviješteni o trenutnim aktivnostima i planovima u organizaciji i odgojno-obrazovnom programu skupine.

**9. 12. 2019. e-pošta**

Roditeljima je poslan video snimak dočeka svetog Nikole u vrtić i pozivnica za radionice.

**11. i 12. 11. 2019. Radionica za roditelje i djecu**

Roditelji su zajedno s djecom izrađivali dekoracije i ukrase za vrtićke prostorije od neoblikovanog i recikliranog materijala. Neki roditelji su se odazvali oba dva dana i radosno sudjelovali u izradi. Izrađenim ukrasima, okitili smo prostore vrtića.

**16. 12. 2019. e-obavijesti**

Roditelji su obaviješteni o planiranom odlasku u dom umirovljenika i humanitarnoj akciji.

**18. 12. 2019. Humanitarna akcija**

Sestre i roditelji donatori, pripremili su kolače za prodaju. Odaziv obitelji je bio neočekivan, a prikupljenim novcem ostvaren je humanitarni cilj pomoći potrebitima.

**20. 12. 2019. Božićna Misa**

Gotovo sve obitelji su prisustvovale zajedničkom Euharistijskom slavlju Božića u našoj kapelici. Djeca i roditelji su aktivno sudjelovali pjesmom i molitvom. Poslije Mise djeca su izvela „Glazbenu Božićnu sliku“ kao čestitku svim roditeljima. Roditelji su ih nagradili pljeskom. Druženje se nastavilo u radosnom raspoloženju u vrtićkim prostorijama.

**Siječanj, 2020. E-obavijesti**

- roditelji su obaviješteni o planiranim aktivnostima u siječnju.

**28. 1. 2020. Roditeljski sastanak**

S. Elvira Krišto OSU pripremila je za roditelje malo predavanje povezujući Anđelinu pedagogiju i Evanđelje, te sastanak vodila komunikacijski. Roditelji su se aktivno uključili u promišljanja dijeleći vlastita iskustva i spoznaje.

**31. 1. 2020. Sveta Misa**

Euharistijskim slavljem obilježili smo Dan vrtića i prolavili blagdan svete Anđele. Za slavlje, djeca su pripremila male molitvene sličice. Sva djeca su radosno sudjelovala u slavlju.

Druženje se nastavilo u dobrom raspoloženju uz domjenak koje su pripremile sestre Uršulinke na kojem su roditelji imali priliku razmjenjivati iskustva, a neki su iskoristili trenutak i za kraći informativni razgovor s odgojiteljicama.

**7. 2. 2020. e-obavijesti**

Roditelji su pozvani sudjelovati na Tribini o odgoju.

**19. 2. 2020. e-obavijesti**

Roditelji su obaviješteni o planiranom obilježavanju maškara unutar vrtića.

**3. 3. 2020. e-obavijesti**

Roditelji su obaviješteni o planiranoj proslavi Dana očeva u vrtiću.

**9. 3. 2020. e-obavijesti**

Najava lutkarske predstave za djecu.

**12. 3. 2020. e-obavijest**

Zbog ugroze od zaraze covid-19 virusom, roditeljima se najavljuje odgoda proslave Dana očeva.

**Ožujak, travanj i svibanj 2020.**

Isključivo komunikacija putem e-pošte s obavijestima i uputama, javljanjima ravnateljice vezano uz posljedice oštećenja vrtića potresom (22.3.2020.), javljanjima psihologice s pismom za roditelje, te pedagoginje s materijalima za djecu i plakatom za roditelje („Podrška djetetu-strah od potresa“).

**Lipanj, 2020. e-obavijesti**

Roditeljima se upućuju upute HZJZ i stručnog stožera, te se obavještavaju o planiranom početku rada vrtića i uvjeta u kojima će vrtić raditi.

**7. SURADNJA S DRUŠTVENIM ČIMBENICIMA KOJI SUDJELUJU U OSTVARENJU ZADAĆA GODIŠNJEG PLANA I PROGRAMA USTANOVE**

**Društveni čimbenici s kojima smo ove godine surađivali su:**

* Ministarstvo znanosti i obrazovanja
* Gradski ured za obrazovanje
* Agencija za odgoj i obrazovanje
* KBF (Katolički bogoslovni fakultet) u Zagrebu
* Zagrebačka nadbiskupija
* HUVRP (Hrvatska unija viših redovničkih poglavara)
* Zavod za javno zdravstvo dr. Andrija Štampar
* Zavod za zapošljavanje
* Kulturno umjetnički i drugi centri čije smo ponude i usluge koristili u vidu duhovnog, intelektualnog i humanog napretka povjerene nam djece
* TUTOR-Udruga za promicanje učenja stranih jezika
* Učiteljski fakultet u Zagrebu
* Kineziološki fakultet u Zagrebu
* Tehnički muzej
* Udruga branitelja iz Splita
* Josip Alajbeg, mađioničar za djecu
* Lutkarica Danijela Totić, kazalište „Budilica“
* Hrvatski Caritas
* DV Sveta Uršula
* Katolička OŠ Sveta Uršula u Varaždinu
* Uršulinski samostan u Varaždinu
* Gračani
* Župa sv. Mihaela
* Astreja
* Velesajam
* superKid sportaši
* Zrinjevac
* Gradska četvrt Medveščak
* Dom umirovljenika Medveščak
* Slastičarnica „Vincek“
* Etno-park Novo Čiče

**ZAKLJUČAK**

U svom odgojnom radu i pristupu djeci osobito smo se nadahnjivale karizmom i spisima sv. Anđele Merici, utemeljiteljice našeg Reda.

Ovogodišnjim izvještajem dajemo globalnu sliku naših nastojanja, ostvarenja i mogućnosti u odgojnom poslanju.

Ova pedagoška godina je bila bremenita. Uz mnogo radosnih i lijepih trenutaka u radu s djecom i suradnji s roditeljima, pogodile su nas pandemija Covid-19 i snažan potres. Pretrpjeli smo veliki šok i strah. Iako smo i sami jako pogođeni potresom, nastojali smo pomoći oditeljima i djeci u tom teškom i stresnom razdoblju. Ponosni smo na ostvarenu suradnju i komunikaciju, iako „na daljinu“ s našom djecom i roditeljima, i mi međusobno zaposlenici vrtića. Bili smo jedni drugima velika podrška. U prevladavnju ovog teškog perioda uvelike nam je pomogao zagovor svete Anđele. Na poseban način smo doživjeli kako i koliko je živa karizma i duh svete Anđele Merici. Kako i glasi geslo našeg vrtića „BUDITE POVEZANI VEZOM LJUBAVI“, to smo itekako osjetili da u konkretnosti živi u nama i među nama, te da nam je ta ljubav kojom smo povezani pomagala prebroditi iznimno teški period života u ovoj pedagoškoj godini.

Zahvaljujemo Gradskom uredu za odgoj na pruženoj pomoći i savjetima nakon potresa.

Istinski zahvaljujemo na suradnji s vama, vašim stručnim usmjerenjima i podršci.

**Izvještaj o radu vanjske stručne suradnice Vrtića Mirjane Grabar Kruljac**

**Pedagoška godina 2019./20.**

Sukladno Godišnjem planu i programu rada, stručna suradnica Mirjana Grabar Kruljac realizirala je sve aktivnosti s roditeljima, djecom i odgojiteljima in vivo. Nakon 22. ožujka 2020.g., stručna suradnica pružala je savjetodavnu pomoć i pripremila brošuru za roditelje, a vezano uz posebna stanja uzrokovana potresom. Također, online savjetovanje za odgojiteljice vezane uz specifične situacije u odgojnoj skupini.

1. Savjetodavni, dijagnostiči i terapijski rad sa djecom iz svih odgojnih skupina u pedagoškoj godini 2019./20.
2. Savjetodavni rad s roditeljima djece iz svih odgojnih skupina u pedagoškoj godini 2019./20.
3. Savjetodavni rad s odgajateljicama iz svih odgojnih skupina vrtića u pedagoškoj godini 2019./20.
4. Suradnja s ravnateljicom.
5. Suradnja sa stručnim suradnicama, pedagoginjom i logopedinjom.

U Zagrebu, 30. kolovoz 2020.

Stručna suradnica

Mirjana Grabar Kruljac

Dječji i adolescentni integrativni psihoterapeut



**IZVJEŠĆE PEDAGOGINJE 2019/20**

Svoje izvješće rada za pedagošku godinu 2019/2020. godinu izradila sam sudjelujući i prateći realizaciju Godišnjih planova i programa rada slijedećih vrtića u kojima sam obavljala svoje poslove:

##### DV Sunčev sjaj-Nazaret

DV Svetog Franje

DV Marija Petković

DV Brat sunce

DV Blažena Hozana

DV Svetog Vinka

DV Sv. Josipa

DV Sv. Anđela Merici

DV Jordanovac

Zagreb, kolovoz 2020

**Realizacija zadaća u odnosu na dijete**

Sudjelovanje u planiranju i realizaciji odg.-obr. procesa:

* izrada godišnjeg plana pedagoga
* sudjelovanje u izradi Godišnjeg plana i programa
* snimanje, praćenje i istraživanje kvalitete odgojno-obrazovnog procesa
* praćenje realizacije sigurnosnih programa
* sudjelovanje u planiranju organizacijskog, materijalnog, socijalnog konteksta
* usklađivanje uvjeta rada s ritmom života djeteta u obitelji-*sugestije, dogovori*
* interdisciplinarni pristup pri realizaciji zadaća-*sudjelovanje logopedinje, i vanjskog suradnika, psihologa*
* valorizacija postignuća-*pojedinačno i timski*

Prilagodba djece

* prijem roditelja i djece, inicijalni razgovori: *DV Sv.Josipa, Marija Petković, Brat sunce, Blažena Hozana, Svetog Vinka, Sv. Anđela Merici, Jordanovac, Sunčev sjaj-Nazaret*
* prikupljanje i korištenje podataka o djetetu-*posebice djeca s težom prilagodbom, djeca u observaciji*
* procjena skupnog ozračja
* praćenje reakcija djeteta na razne poticaje-*posebice pri obogaćivanju cjelokupnog konteksta i vjerskog kutića*

Praćenje kvalitetnog ozračja i komunikacijskih procesa u odnosu na zadaće (opće i posebnu)

* pravodobno reagiranje na dječje potrebe*-procjena skupnog ozračja uz refleksiju odgojitelja*
* praćenje i poticanje odgojitelja na primjenu suvremenih oblika rada u odnosu na dijete i roditelja (projektno planiranje i suvremeni pristupi oblicima suradnje-roditelji, društvena sredina)
* procjena emocionalne klime u skupinama (emocionalno topao i podržavajući odnosa od strane odgojitelja*)-posebice u praćenju pripravnika*
* pomoć pri biranju i planiranju sadržaja i poticaja odgojiteljima posebice onima koji pomažu djetetu otkrivati ljepotu i vrijednost svega od Boga stvorenog u prirodnom okruženjute značenja karizmi svetaca, posebice dotičnog vrtića: *makro i mikro planovi, odgojitelji pripravnici*
* jačanje odgojiteljskih kompetencija kroz timski rad s ostalim djelatnicima vrtića
* poticanje samoizražavanja ili ekspresiju (izražavanje svojih osjećanja, ideja, postupaka, obrazlaganje izbora, izražavanje ukusa i sviđanja, itd.) te na taj način jačanje verbalne komunikacije kod djece i odraslih
* timski rad s ostalim djelatnicima vrtića
* savjetodavni i situacijski poticaji od strane pedagoginje pri stvaranje ozračja u kojem se potiče asertivnost, konstruktivno rješavanje problema – *u odnosu na dijete i na odgojitelja*
* pomoć odgojiteljima u strukturi sadržaja i stručnom usavršavanju (osjećaj tolerancije, otvorenosti, briga i zauzetost za drugačije i različite u njihovom obiteljskom i kulturalnom porijeklu
* promišljanje s odgojiteljima o vjerskom odgoju i ulozi odgojitelja u vrtiću *(kroz stručno usavršavanje i situacisku procjenu*)
* izmjena iskustava sa mentorima i dogovori za odgojiteljima kako su kroz primjerene i kvalitetne biblijske sadržaje jačali kod djeteta duhovnu dimenziju, zajedništvo, spremnost za pomaganje bližnjemu u potrebi i cjeloviti razvoj
* zajedničko promišljanje o življenju djeteta u ozračju koje omogućuje djetetu da se susretne s vrednotama odraslih u svojoj okolini s ciljem integracije i poistovjećivanja- *(stručno usavršavanje, aktivi)*
* biranje sadržaja i poticaja koji kod djece razvijaju istraživačko spoznajne potencijale
* pomoć odgojiteljima pri strukturiranju igre i aktivnostiuvažavajući   djetetovo dostojanstvo i razvijati njegov pozitivni identitet (samopoštovanje*)*

**Posebna zadaća**

*Učenje djeteta odgovornom ponašanju prema životnoj okolini te razvoj ekološke svijesti koja se odnosi na očuvanje okoline, materijalnih dobara, a napose građenje i očuvanje dobrih odnosa među ljudima i njihovog utjecaja na okoliš*

* kroz inicijalnne razgovore s roditeljima saznata su očekivanja roditelja i njihove potrebe vezane za vjerski odgoj njihova djeteta
* Sudjelovanje u izrađivanju kulture vrtića koji uključuje ekološku zadaću
* Sudjelovanje u kreiranju poticajnog okruženja za potrebe realizacije zadaće
* Kreiranje stručnog usavršavanja odgojitelja s ciljem rada na duhovnom rastu odgojitelja
* Jačanje suodgovornosti odgojitelja u odgojno-obrazovnom procesu putem kvalitetne suradnje s odgojiteljima
* procjena svih dimenzija djetetova okruženja (intezitet promjena i aktivitet odgojitelja)
* osnaživanje kompetencija svih sudionika procesa (*individualizacija planova i programa, zajednička valorizacija postignuća, pomoć roditeljima)*
* upućivanje na važnost ISU I aktivno sudjelovanje u temama zajedničkog stručnog usavršavanja*-posebno pri planiranju radionica za JKŠ u kojima su vrtići sudjelovali*
* osobnim primjerom svjedočiti važnost rada na sebi

Rad na realizaciji zadaće pripreme djece za školu-provođenje Programa predškole

* suradnja sa odgojiteljima na praćenju djece-zrelost za školu
* procjena socio-emocionalne zrelosti

Rad u odnosu na odgojitelje

* upoznavanje sa zadaćama odgojno-obrazovnog rada i načinima njihove realizacije
* osvješćivanje potrebe da se primjerenim materijalnim i socijalnim okruženjem utječe na djetetov osjećaj sigurnosti, stabilnosti i kreativnosti *(savjeti, procjena,ideje u svim vrtićima)*
* savjetovanje pedagoški osmišljenih postupaka koji utječu na djetetov cjeloviti razvoj
* utvrđivanje bitnih elemenata pedagoške dokumentacije: makro plan, tjedni plan, dnevne realizacije, razrada makro plana, sklopovi aktivnosti, razvojne mape *(početnici, stručni aktiv*)
* individualna pomoć pri planiranju posebice kod odgojitelja-početnika i pripravnika ("Blažena Hozana", "Jordanovac", "Sunčev sjaj-Nazaret“, „Sv. Anđela Merici“, Sveti Vinko), - *praćenje rada početnica i pomoć u njihovom radu, priprema za stručni ispit*
* konzultacije u konkretizaciji zadaća i sadržaja za pojedinu skupinu u orjentacijskim planovima - *prema potrebi (posebice nakon valorizacije pedagoške dokumuntacije odgojitelja)*
* osvješćivanje odgojiteljima važnost osobnog primjera, jačanje suradnje i promišljanja odgojne prakse

Iznalaženje moduse poticanja i aktiviranja odgojitelja za promišljanje i unapređenje pedagoške prakse

* promoviranjem i demonstracijom suvremenih metodičkih i interakcijskih pristupa i principa u odgojno-obrazovni rad – *rad sa studentima UF za kolegij metodika hrvatskog jezika i književnosti: "Blažena Hozana" i „Jordanovac“*

Konzultiranje i instruiranje odgajatelja u organiziranju, provođenju, praćenju, refleksiji i evaluaciji (*svi vrtići, posebice u radu s mentorima za provođenje metodičkih vježbi studenata iz Učiteljskog fakulteta )*

Rad u odnosu na roditelje

Stručna pomoć i podrška roditelja tijekom prilagodbe djece, dogovor o tijeku prilagodbe

* zajedničko rješavanje poteškoća (*promišljanje s roditeljima, odgojiteljima i ravnateljicama)*

Sudjelovanje u što kvalitetnijoj informiranosti roditelja o dnevnom ritmu i aktivnostima u vrtiću

* pismena i vizualna komunikacija (*web stranice, panoi u vrtiću*)
* informativni roditeljski sastanci (*za novoformirane skupine)*

Iznalaženje suvremenih pristupa i interakcije s roditeljima – partnerstvo s roditeljima

* pomoć u izgrađivanju osjećaja psihološke sigurnosti (razgovori s roditeljima, panoi ,veb stranice)
* davanje roditeljima potpore i jačanje njihove roditeljske kompetencije- *individualni razgovor, rad na daljinu u periudu prestanka rada vrtića i smanjenog kapaciteta zbog pandemije Covid 19*

Obostranom interakcijom poticanje roditelja da se očituju glede potreba svoje obitelji

* savjetodavna pomoć *(odgojni problemi, nedoumice roditelja o razvojnim potrebama djeteta)*

Rad u odnosu na širu društvenu sredinu

Povezivanje i suradnja sa stručnim institucijama vrtića poradi ostvarivanja zadaća u GPP

* Gradskim uredom za obrazovanje
* Ministarstvo znanosti i obrazovanja
* Agencijom za odgoj i obrazovanje
* Ured za obitelj HBK, ured za katoličke škole
* vrtićima, školama, KBF, UF, NKU-HBK, Ured za vjeronauk Zgb. nadbiskupije

Prezentiranje postignuća vrtića na lokalnoj, županijskoj i državnoj razini: *Jesenska katehetska škola*

Rad u odnosu na stručne suradnike

* interdisciplinarnim pristupom rješavanje razvojnih i drugih poteškoća dječjeg razvoja (logopedinja Ana V., psihologinja DV „Sv. Male Terezije“, “Jordanovac“ i „Sv.Vinko“, vanjski suradnik psiholog-rehabilitator DV „Sv. Anđela Merici“, zdravstvena voditeljica DV „Sv. Vinko“, „Jordanovac“ te zdravstvene voditeljice u vrtićima
* izrada obrazaca, pedagoške periodike razmjena iskustava i znanja

Rad u odnosu na ravnatelje i ostale zaposlenike

* jačanje socijalne vještine svih sudionika procesa koje u vrtićkom okruženju pridonose boljim interpersonalnim odnosima i kvalitetom odgojno-obrazovne prakse
* zajedničko promišljanje o ostvarivanju ciljeva i zadaća GPP-a *(valorizacija)*
* postizanje zajedničke odgovornosti (odgojitelj, stručni suradnik, ravnatelj) za odgojno-obr. proces

Stručno usavršavanje i kontinuirano praćenje, pohađanje seminara (interdisciplinarni pristup problemima)

* praćenje literature, obogaćivanje novom stručnom literaturom
* organizacija i vođenje Jesenske katehetske škole za odgojitelje u vjeri
* organizacija stručnih aktiva

ZAKLJUČAK:

Specifičnost situacije zbog pandemije Covid 19 i sukladno tome posebni uvjeti rada nakon 11. svibnja – nakon ponovnog otvaranja većine vrtića, u mnogome je uvjetovao drugačije načine realizacije pojedinih zadaća. Sve aktivnosti koje je bilo moguće realizirati elektroničkim putem – to se i realiziralo na taj način. Najveća poteškoća bila je u nemogućnosti realizacije nekih aktivnosti planiranih u posebnoj-ekološkoj zadaći-koje su zahtijevale praktični rad i fizičko uključivanje roditelja i društvene zajednice.

No rad na daljinu otvorio je niz novih aktivnosti suradnje na svim razinama, nove oblike uključivanja roditelja, nove vještine (digitalno oblikovanje osobnih slikovnica), veće sudjelovanje u oblikovanju web stranica vrtića i snažniji osobni aktivitet u potrebi pomoći roditeljima dok djeca nisu dolazila u vrtiće.

Zagreb, kolovoz 2020. Brankica Blažević, pedagoginja

**IZVJEŠĆE RADA STRUČNOG SURADNIKA LOGOPEDA**

Logopedinja je u pedagoškoj godini 2019./ 2020. u DV Sv. Anđela Merici započela s radom 20.8.2019. godine.

Osnovni zadaci i poslovi bili su:

* Otkrivanje (identifikacija) djece s poremećajima iz područja komunikacije, jezika govora i glasa
* Određivanje vrste i stupnja poremećaja
* Uključivanje djece u neposredni rad na ublažavanju ili otklanjanju poteškoća
* Uključivanje djece u neizravnu logopedsku terapiju(podrška u skupini, savjetodavni rad s odgojiteljima i roditeljima)
* Predvježbe čitanja i pisanja (priprema za školu)

Otkrivanje djece s komunikacijskim teškoćama i poteškoćama iz područja glasa, govora i jezika te s teškoćama svladavanja predvještina potrebnih za usvajanje čitanja i pisanja ostvarivalo se u suradnji s roditeljima, odgojiteljima, pedagoginjom i ravnateljicom dječjeg vrtića Sveta Anđela Merici.

Tijekom mjeseca rujna i listopada provela sam trijažni test za ispitivanje komunikacije i govornih sposobnosti kod sve djece predškolske dobi kao i ispitivanje funkcija koje prethode čitanju i pisanju kod predškolaca.

Na taj način identificirana su djeca koja trebaju opsežniju logopedsku obradu-ispitivanje artikulacije, ritma i tempa govora, fonacije, auditivnog pamćenja, percepcije i diskriminacije, fonološke obrade.

Provedeno je i ispitivanje jezične razvijenosti djece (sintaktička organiziranost govora, duljina i složenost rečenice, red riječi i gramatičkih oblika, rječnik). Kod pojedine djece proveo se Reynell test; test koji ispituje razinu jezičnog razumijevanja i Trog:2 test razumijevanja gramatike.

Izvršila se i procjena spremnosti predškolaca za polazak u prvi razred (br.21) kroz mjesec siječanj i veljaču. Upotrijebila sam predČiP- test za procjenjivanje predvještina čitanja i pisanja.

Nakon provede logopedske dijagnostike kroz mjesec listopad, identificirana su djeca koja trebaju biti obuhvaćena logopedskim tretmanom. Roditelji su pozvani na individualni razgovor, uzeta je opsežnija anamneza, te su dobili upute za rad kod kuće. Ovisno o vrsti i stupnju teškoće, dogovorili smo optimalnu logopedsku terapiju za dijete u sklopu vrtića i/ili izvan vrtića. Pojedinu djecu uputila sam na dodatna testiranja u specijalizirane ustanove.

Logopedskim tretmanom obuhvaćeno je 7-ero djece (izravna terapija) dok je 14-ero djece u tretmanu logopedskog praćenja i poticanja govorno-jezičnog razvoja (neizravna terapija).

* ***Logopedski rad u odnosu na djecu:***

Nakon logopedske trijaže te opsežnije logopedske dijagnostike, rad s djecom se odvijao kroz individualnu logopedsku terapiju. Predškolci su povremeno sudjelovali na grupnoj terapiji s ciljem usvajanja predvještina čitanja i pisanja. U jasličkoj skupini vršila se opservacija djece i poticaj govorno-jezičnog razvoja kroz priče, pjesmice, brojalice i slikovni materijal (slikopriče, slikovni riječnik, pjesmice u slikama, vizualna podrška).

Najčešće zastupljeni govorni poremećaji su artikulacijske teškoće. Za izazivanje pravilnog izgovora glasova, uz audiovizualne vježbe, koristile su se i logopedske sonde i špatula. Radilo se na osvještavanju glasova, uvježbavanju auditivne percepcije, pamćenja i diskriminacije, koristile su se vježbe prstima i rukama za razvoj mikromotorike i govora kao i vježbe senzorne integracije (taktilni doživljaj, proprioceptivni doživljaj, vizualni doživljaj, slušni doživljaj). Također su se provodile vježbe za mobilizaciju i koordinaciju rada artikulacijskih organa. Od radnog materijala koristile su se slikovnice, pjesme, brojalice i igre za razvoj govora, crtež, slikovni materijal, baloni, svijeće, slamčice i loptice za puhanje, različite taktilne površine, lutke...

S godinama raste broj djece s jezičnim teškoćama. Nastojala sam odgojiteljima i roditeljima osvjestiti važnost ranog čitanja, upotreba brojalica, ritmičkih pjesmica te slikovnica u stalnoj i svakodnevnoj igri s djecom. Većina djece s jezičnim poteškoćama pomoć moraju potražiti i izvan vrtića, budući da im zbog prirode njihovog poremećaja, rad s logopedom jedanput tjedno nije dostatan.

Također, zamjetan je i rast broja djece s komunikacijskim teškoćama. Prilikom inicijalnog intervjua detektiraju su djeca sa sumnjom na poremećaj iz PSA te se roditelji savjetuju i upućuju na testiranja u specijalizirane centre koji imaju cijeli stručni tim i provode ADOS test. Pojedina djeca već imaju postavljenu dijagnozu ili sumnju na PSA te su već uključena u terapije izvan vrtića.

Ovisno o stupnju teškoće, za svako dijete se izrađuje IOOP i Plan podrške u odgojnoj skupini. U suradnji s roditeljima i cijelim stručnim timom vrtića odlučujemo koliko će dijete boraviti u vrtiću te je li mu potreban asistent. Budući da privatni vrtići nemaju pomoć asistenta i/ili trećeg odgajatelja koji bi nam omogućio Gradski ured, uglavnom samostalno zapošljavamo trećeg odgajatelja ili roditelji pronalaze asistenta za svoje dijete. Ponekad je potrebno i savjetovati roditeljima odlazak u drugi vrtić koji je bolje opremljen za rad s djecom iz PSA (manji broj djece u skupini, asistent, edukacijski rehabilitator).

Ove pedagoške godine imali smo jednu djevojčicu (L.F.KD:3.9) sa sumnjom na PSA. Pratili smo i poticali komunikacijski razvoj i socijalne vještine te smo i zabilježili napredak. Budući da dječji vrtić nije radio tri mjeseca (Covid-19, potres) i trenutno je otvorena samo jedna odgojna skupina (potres) nismo bili u mogućnosti razgovarati s roditeljima i dati im potrebne upute i savjete.

S predškolcima su se provodile vježbe za razvoj fonematskog sluha, uočavanje sličnosti i razlika među glasovima, uočavanje ritma i melodije govora, razvijanje fonološke svjesnosti kroz igre rimom i glasovima, određivanjem broja riječi u rečenici, broja slogova u riječi i na kraju glasova u riječi. Provodile su se vježbe glasovne analize i sinteze: rastavljanja riječi na glasove, određivanje položaja glasa u riječi, detekcija glasa koji nedostaje u riječi, slaganje riječi od zadanih slova. Uvježbavalo se jezično izražavanje kroz imenovanje, dopunjavanje rečenica, samostalno oblikovanje rečenica, prepričavanje, opisivanje, pripovijedanje. Provodile su se vježbe grafomotorike te vizualne percepcije i diskriminacije kroz prepoznavanje likova, oblika i znakova, uočavanje sličnosti i različitosti, bojenje površina, dopunjavanje crteža, nastavljanje slijeda, pisanje slova te predmatematičke vježbe kao što su vizualizacija, pojam broja i prostora, razvrstavanje i uspoređivanje podataka.

Napredak predškolaca pratio se kroz čitavu pedagošku godinu i sukladno potrebnim intervencijama, o tome sam redovito obavještavala odgojitelje i roditelje.

Dobri rezultati postignuti su gotovo kod sve predškolske djece. Pozitivni pomaci su vidljivi kroz opće funkcioniranje, razumijevanje govora, govorno-jezično izražavanje te razvijanje psiholingvističkih sposobnosti za usvajanje čitanja i pisanja. Predškolci su uspješno svladali gradivo pripreme za školu i stvorili temelje za ovladavanje budućim vještinama. Priprema za školu obuhvaćala je sva područja djetetova razvoja- jezično, motoričko, socijalno, emocionalno i spoznajno. Također su postignuti pozitivni pomaci i u kvaliteti izgovora glasova.

Ove pedagoške godine imamo jednu odgodu upisa u školu M.P. (KD:6.5) na zahtjev roditelja. Ostali predškolci su jako dobro savladali program pripreme za školu. Individualizirani pristup u radu imalo je dijete L.M. (KD:7.6) koje je već imalo jednu godinu odgode upisa u prvi razred radi jezičnih teškoća i sindroma brzopletosti.

Jedan dječak P.P.Š. (KD:6.4) polaznik je našeg vrtića tek od ove pedagoške godine i ima opsežnije artikulacijske teškoća koje se nisu uspjele niti ublažiti radi čestih izostanaka.

Djeca mlađe predškolske dobi lijepo napreduju. Kod par djece su uočene blaže jezične i/ili artikulacijske teškoće te su u praćenju i/ili logopedskoj terapiji u sklopu vrtića i savjetovani su odgojitelji i roditelji kako postupati.

Nekolicina djece je u praćenju i poticanju artikulacije te će na jesen biti uključeni u izravnu logopedsku terapiju ukoliko bude potrebno.

Pojedina djeca sporije napreduju zbog čestih izostanaka iz vrtića, a druga zbog složenosti govorno- jezičnog poremećaja kao i zbog nemogućnosti intenzivnijeg individualnog rada s djetetom budući da je logoped u vrtiću jedanput tjedno na tri sata. Tako su djeca pohađala govorno-jezičnu terapiju jedanput tjedno po dvadesetpet minuta.

* ***Logopedski rad u odnosu na roditelje:***

Roditelji djece kod koje je bilo uočeno odstupanje u komunikacijskom ili govorno-jezičnom razvoju pozvani su na informativni razgovor. Tada su dobili upute za rad kod kuće te je odlučeno kako će teći logopedski tretman u sklopu vrtića.

Pojedini roditelji upućeni su na dodatna testiranja njihovog djeteta u specijalizirane ustanove.

Tijekom godine roditelji djece u logopedskoj terapiji više su puta kontaktirani i informirani o napredovanju logoterapije njihovog djeteta. Djeca su imala i bilježnicu koju su nosili kući kako bi mogli provoditi zadane vježbe. Roditelji su uglavnom ozbiljno shvatili važnost njihovog rada kod kuće što se i odrazilo na tijek logopedske terapije kao i na uspješnost.

O govorno-jezičnom statusu djece koja su u logopedskom praćenju i poticanju glasovno-govorno-jezičnog razvoja također su bili informirani njihovi roditelji te su dobili upute za rad kod kuće više puta tijekom godine.

Pojedini roditelji interesirali su se za govorno-jezični status njihovog djeteta te su dobili upute i korisne savjete za rad kod kuće unatoč tome što nije bilo potrebno da se njihovo dijete uključi u logopedski tretman u sklopu vrtića.

Tijekom godine informirala sam roditelje o poremećajima iz područja govora i jezika putem plakata i letka (tijek urednog govorno-jezičnog razvoja, predvještine čitanja i pisanja).

Roditelji predškolaca imali su mogućnosti dobiti na uvid testove kojima sam vršila procjenu djetetovih sposobnosti potrebnih za polazak u školu kao i potrebne savjete za rad kod kuće.

Vršila sam inicijalne razgovore s novoprimljenom djecom i njihovim roditeljima. Tada sam imala priliku upoznati novu djecu, uzeti detaljnu anamnezu, uočiti djecu s problematikom iz područja govora, jezika i komunikacije. Roditelji su dobili potrebne informacije o adaptivnom periodu i općenito radu vrtića kao i o načinima poticanja govorno-jezičnog razvoja.

* ***Logopedski rad u odnosu na odgajatelje:***

Ostvarila sam kvalitetnu suradnju s odgajateljima koji su uvijek bili spremni podijeliti svoja iskustva i zapažanja o djeci. Prihvaćale su moje sugestije za rad s pojedinom djecom te savjete kako ostvariti što kvalitetniju komunikaciju s roditeljima. Nisu se ustručavale tražiti moj savjet ili me uputiti na određene poteškoće u radu na koje nailaze.

Suradnja se ostvarivala kako u svakodnevnoj komunikaciji i razmjeni iskustava tako i na odgajateljskim vijećima i stručnim aktivima vrtića.

Planirani stručni aktivi za odgajatelje otkazani su radi Covida- 19. Dječji vrtić je bio zatvoren.

* ***Logopedski rad u odnosu na stručne suradnike:***

Kao član stručnog tima surađivala sam sa stručnjacima u katoličkim vrtićima

(pedagog, logoped, psiholog) na timskim sastancima, stručnim aktivima i putem svakodnevnih susreta. Surađivala sam sa stručnjacima izvan ustanove (psiholog, liječnik, defektolog, logoped, učitelj) na stručnim skupovima, logopedskim sekcijama, mailom, pisanim putem i telefonskim putem.

Pisala sam nalaze i mišljenja za djecu predškolce na zahtjev stručne komisije, Gradskog ureda i/ili roditelja. To se odnosilo na djecu koja traže raniji upis i/ili odgodu upisa u školu.

Surađivala sam i sa privatnim logopedskim kabinetima koje pohađaju djeca iz vrtića kao i sa privatnim psiholozima koji provode terapiju igrom i/ili vrše određene procjene i testiranja djece (kognitivno funkcioniranje, ADOS, emocionalna zrelost).

U suradnji s pedagoginjom Blažević priredila sam letke i plakate za roditelje predškolaca na temu pripreme djeteta za polazak u školu.

Stručni tim vrtića (psiholog, pedagog, logoped) zajednički je pripremao i održavao stručne aktive za odgajatelje.

Sudjelovala sam u izradi godišnjeg plana i programa ustanove, u izradi individualiziranog plana i programa za djecu koja su dobila odgodu upisa u školu, u izradi IOOP-a i individualnog plana podrške za pojedinu djecu, u izradi Programa predškole, u izradi godišnjeg izvješća ustanove, u izradi i nabavci didaktičkih pomagala ustanove.

Surađivala sam s kolegama na ERF-u, posebice s asistenticama za djecu s TUR.

Surađivala sam i s kolegama iz Centra za autizam i s kolegama iz tima za ranu intervenciju.

Logopedski rad u odnosu na individualno stručno usavršavanje:

Prisustvovala sam na sekcijama predškolskih logopeda u okviru kojih su bila organizirana stručna predavanja (Dječja govorna apraksija).

Prisustvovala sam na predavanju RJP povodom Međunarodnog dana svjesnosti o razvojnom jezičnom poremećaju.

Povodom Međunarodnog dana svjesnosti o mucanju prisustvovala sam na predavanjima na ERF-u.

Nazočila sam i na predavanju Timothya C. Papadopoulosa na ERF-u s temom Neo-Prism-C.

Prigodom Europskog dana logopedije organiziran je stručni simpozij na Velesajmu na temu Poremećaji čitanja i pisanja.

Savjetnica Vladimira Brezak iz Agencije za odgoj i obrazovanje došla je na uvid u DV Blažena Hozana te sam napredovala u zvanje mentora.

Redovito sam proučavala i pratila domaću i stranu stručnu literaturu i članke na internetu i u časopisima.

Ana Vukasović, prof. logoped

